– postup na revidovanie hrubého národného dôchodku. Komisia vytvorila dve pracovné skupiny v oblasti revízie zostatkov hrubého národného dôchodku. Jednu osobitnú skupinu zriadili riaditelia zodpovední za makroekonomickú štatistiku a zameriava sa na revíznu politiku referenčných hodnôt. Druhú skupinu zriadil Výbor pre menovú a finančnú štatistiku a štatistiku platobnej bilancie a je poverená preskúmaním harmonizovanej európskej revíznej politiky. Cieľom je do konca roku 2016 vypracovať spoločné európske usmernenia,

– podávanie správ GR AGRI – o rozdelení priamej podpory pre poľnohospodárov. GR AGRI plánuje postupne počas nasledujúcich rokov rozpracovať podávanie správ s cieľom odhadnúť vplyv reformy spoločnej poľnohospodárskej politiky (SPP) z roku 2013. Takéto podávanie správ by poskytlo pevný základ pre akékoľvek budúce politické rozhodnutia. Komisia sa zaviazala, že začne podávať správy o rozdelení podpory plynúcej z SPP, už vo výročnej správe o činnosti GR AGRI za rok 2015,

ako zladiť dlhodobé politické ciele s viacročným finančným rámcom (VFR). Komisia je pevne odhodlaná požadovať finančné plánovanie so zodpovedajúcimi rozpočtovými prostriedkami na dosiahnutie dlhodobých politických priorít, ako je rast a zamestnanosť, pričom by sa mala zachovať dostatočná pružnosť s cieľom riešiť nové výzvy s podporou Európskeho parlamentu a Rady v rámci ich úloh rozpočtového a legislatívneho orgánu. V rámci strednodobého preskúmania sa skúma fungovanie súčasného VFR, pričom preskúmanie zahŕňa návrhy na zlepšenie dosahovania priorít EÚ vrátane jej schopnosti reagovať na hlavné výzvy, ktorým čelí EÚ. Táto revízia VFR na roky 2014 – 2020 poskytne príležitosť na diskusiu na politickej úrovni o tom, ako najlepšie dosiahnuť rovnováhu medzi rozpočtovými prostriedkami a politickými prioritami,

V rámci postupu udelenia absolutória spravodajkyňa pre udelenie absolutória a ďalší členovia Výboru pre kontrolu rozpočtu nastolili niekoľko otázok, ktoré sa premietli do žiadostí predložených v uznesení Európskeho parlamentu o udelení absolutória.

Komisia súhlasí so začatím nových opatrení v nadväznosti na 100 požiadaviek (88 zo strany EP a 12 zo strany Rady). Domnieva sa, že v prípade 272 požiadaviek (227 zo strany EP a 45 zo strany Rady) sa už požadované opatrenia uskutočnili alebo sa uskutočňujú, hoci v niektorých prípadoch bude potrebné posúdiť výsledky opatrení. Napokon, z dôvodov súvisiacich s existujúcim právnym a rozpočtovým rámcom, inštitucionálnymi výsadami Komisie alebo jej úlohami, Komisia nemôže prijať 35 požiadaviek zo strany EP. Podrobné odôvodnenie je uvedené v priloženom pracovnom dokumente útvarov Komisie.

Spravodajkyňa Európskeho parlamentu pre udelenie absolutória Komisii, pani Dlabajová, zdôraznila najmä potrebu zabezpečiť pri udelení absolutória „kontinuitu a inováciu“. Spravodajkyňa sa vo zvýšenej miere zamerala na otázky výkonnosti a okrem toho reagovala aj na opatrenia Komisie prijaté v nadväznosti na požiadavky Európskeho parlamentu v rámci postupu udelenia absolutória v minulosti. Podpredsedníčka Georgievová tento prístup podporila a uviedla: „Mali by sme sa poučiť z minulosti, aby sme zabezpečili lepšiu budúcnosť, a udelenie absolutória je v tomto ohľade fantastickou príležitosťou“.

Európsky dvor audítorov okrem toho zdôraznil potrebu obnovenia rovnováhy medzi otázkami výkonnosti a dodržiavania pravidiel, pričom pri uverejnení svojej výročnej správy za rok 2014 požadoval „celkom nový prístup k investíciám a výdavkom“. Európsky dvor audítorov vyzval rozhodujúcich činiteľov EÚ, zákonodarcov a finančných manažérov EÚ, aby zabezpečili, že fondy EÚ sa budú vynakladať v súlade so strategickými prioritami a že sa dosiahnu plánované výsledky.

Komisia víta tento nový prístup, ktorý je v súlade so záväzkom, ktorý si dala Junckerova Komisia na začiatku svojho mandátu, a to posilniť kultúru výkonnosti rozpočtu EÚ. Po záväzku nasledovala v roku 2015 iniciatíva „rozpočet EÚ zameraný na výsledky“, ktorá zahŕňa široké spektrum činností vrátane zjednodušenia pravidiel, zlepšenia informácií o realizácii politík a zabezpečenia nákladovo efektívnych kontrol.

V tomto ohľade sa Komisia zaväzuje pokračovať v úzkej spolupráci s členskými štátmi a inými subjektmi poverenými plnením rozpočtu EÚ s cieľom určiť oblasti, v ktorých je potrebné alebo by pravdepodobne bolo prínosné prijatie koordinovaného opatrenia. Preventívne opatrenie, ako je poskytnutie pokynov členským štátom alebo pozastavenie/prerušenie poskytovania fondov, sa bude prijímať podľa potreby.

„Zameranie, rýchlosť a výsledky“ sú hlavnými zásadami viacerých iniciatív, ktoré patria do štyroch rôznych oblastí uvedených v novej výročnej správe o hospodárení a vykonávaní rozpočtu. Tento prístup je dôkazom záväzku Komisie zjednodušiť podávanie správ o výkonnosti rozpočtu.

Európsky parlament okrem toho žiada Komisiu, aby intenzívnejšie využívala možnosti, ktoré poskytujú platné právne predpisy, pokiaľ ide o výkonnostnú rezervu. Komisia bude naozaj uplatňovať možnosti ponúkané v rámci právneho základu a domnieva sa, že súčasný právny rámec už členským štátom poskytuje dostatočnú motiváciu na zlepšovanie výkonnosti. Ak bude potrebné ďalšie posilnenie pravidiel výkonnostnej rezervy, zohľadní sa to pri príprave na obdobie po roku 2020.

V už spomínaných listoch podpredsedníčka Georgievová, zdôraznila, že Komisia je pevne odhodlaná: a) požadovať finančné plánovanie so zodpovedajúcimi rozpočtovými prostriedkami na dosiahnutie dlhodobých politických priorít; a b) uplatňovať legislatívny rámec zavedený Európskym parlamentom a Radou s cieľom zlepšiť podávanie správ o prínose európskych štrukturálnych a investičných fondov (EŠIF) k dosiahnutiu stratégie Únie na zabezpečenie inteligentného, udržateľného a inkluzívneho rastu.

Komisia takisto prijala opatrenia v nadväznosti na výslovnú žiadosť Európskeho parlamentu neprijať nový rámec pre expertné skupiny Komisie, až kým sa neuskutoční stretnutie prvého podpredsedu Timmermansa, európskeho ombudsmana, kľúčových členov Európskeho parlamentu a občianskej spoločnosti. Komisia potvrdzuje, že prvý podpredseda a jeho kabinet sa pri príprave nových pravidiel stretli so všetkými príslušnými aktérmi, ako sa uvádza v uznesení Európskeho parlamentu, a to v rôznych formátoch a pri rôznych príležitostiach, a že boli navrhnuté ďalšie stretnutia na politickej úrovni. Komisia sa preto domnieva, že túto požiadavku Európskeho parlamentu splnila.

– preskúmanie kódexu správania komisárov. Komisia je odhodlaná ísť príkladom a zabezpečiť, aby tento kódex bol na najvyššej úrovni. Pokiaľ ide o činnosti bývalých poslancov po ukončení mandátu, v kódexe správania sa počas obdobia 18 mesiacov počíta s povinnosťou oznámiť plánované činnosti a so zákazom lobovania alebo zastupovania v prípade členov Komisie vo veciach, za ktoré boli zodpovední počas svojho mandátu. V článku 245 druhom odseku ZFEÚ sa stanovuje, že povinnosti konať čestne a zdržanlivo platia aj po skončení ich funkčného obdobia,

– dlhodobú predpoveď peňažných tokov pre rozpočet EÚ. Vo svojom oznámení o strednodobom preskúmaní VFR Komisia predložila odhad platieb s posúdením udržateľnosti súčasných stropov vrátane odhadu zrušených záväzkov a vývoja RAL až do konca súčasného VFR.

V nadväznosti na žiadosť Európskeho parlamentu adresovanú GR NEAR, aby poskytlo správu o stave projektov vrátane programov pomoci v rámci susedskej politiky, GR NEAR plánuje zaviesť toto posúdenie na rok 2016.

Komisia poukazuje na to, že posúdenie projektu v správach o riadení vonkajšej pomoci poskytuje prehľad o aktuálnom stave každého projektu na konci roka. Červené a oranžové svetlo upozorňuje na riziká, ktoré projektoví manažéri zistili v súvislosti s vykonávaním činností alebo dosahovaním cieľov na konci roka. Tento systém varuje hierarchiu v delegácii a ústredí, že treba prijať nápravné opatrenia. Skutočný vplyv zistených problémov možno posúdiť až pri ukončení projektu. Finančný vplyv spôsobený problémami a oneskoreniami, ktoré sa vyskytli počas vykonávania projektov, by sa mal hodnotiť opatrne.

V súvislosti so správami o riadení vonkajšej pomoci bolo Komisii adresovaných niekoľko žiadostí, ako napríklad žiadosť o aktualizovanú správu o systéme monitorovania prebiehajúcich projektov a žiadosť o poskytnutie informácií o nápravných opatreniach týkajúcich sa problémov spojených s projektmi.

Komisia bude môcť posúdiť celkový vplyv pracovnej skupiny na to, ako členské štáty využívajú rozpočtové prostriedky pridelené na roky 2007 – 2013 po uzavretí všetkých príslušných programov. Na obdobie rokov 2014 – 2020 sa všetkým vnútroštátnym orgánom dôrazne odporúča, aby urýchlene začali vykonávať program.

Európsky parlament požaduje, aby sa posúdili všetky ustanovenia o flexibilite VFR a aby sa navrhli opatrenia na prekonanie nedostatočnej kapacity čerpania fondov. Ako už bolo uvedené, Komisia vo svojom oznámení o strednodobom preskúmaní VFR predložila odhad platieb s posúdením udržateľnosti súčasných stropov vrátane odhadu zrušených záväzkov a vývoja RAL až do konca súčasného VFR.

Európsky parlament požiadal Komisiu, aby za každú oblasť politiky a za Úniu ako celok posúdila chybovosť zostávajúcu po nápravných opatreniach a aby pri tom zohľadnila viacročný charakter programov. Požiadal Komisiu aj o zrevidovanie metódy výpočtu nápravnej schopnosti, a to včas pred udelením absolutória za rok 2015.

Od januára 2016 musia delegácie EÚ a operačné služby DEVCO doplniť a aktualizovať „plán monitorovania a hodnotenia“ v súvislosti so správou ich portfólií vrátane kľúčových podujatí a činností monitorovania, a to v prípade monitorovania každoročne a v prípade hodnotenia raz za niekoľko rokov. Plánovanie by malo byť založené na analýze rizika, ktorú vykoná delegácia EÚ alebo operačné oddelenie v ústredí, pokiaľ ide o celkové portfólio projektov a programov. Metodické pokyny v súvislosti s riadením rizík boli poskytnuté v usmerneniach o rozpočtovej podpore z roku 2012. Pokiaľ ide o postup projektu, pokyny sa majú poskytnúť v usmerneniach pre riadenie projektového a programového cyklu.

V krajinách zapojených do procesu rozširovania a krajinách európskeho susedstva kľúčovou prioritou naďalej zostáva potreba riešiť účinky utečeneckej a migračnej krízy. S cieľom umožniť rýchlu a cielenú reakciu Komisia zvýšila financovanie a flexibilitu pre túto prioritu.

S cieľom reagovať na rýchlo sa meniace priority Komisia navyše zabezpečuje aj možnosť prerozdelenia fondov v rámci nástroja predvstupovej pomoci II so zámerom umožniť v roku 2016 rýchle financovanie opatrení na riešenie otázky migrácie vrátane príspevku do trustového fondu pre Sýriu na podporu vytvorenia prijímacích zariadení pre utečencov v krajinách západného Balkánu.

Nakoniec sa od Komisie sa požaduje, aby každý rok poskytla Európskemu parlamentu celkové posúdenie správ o riadení vonkajšej pomoci a aby prostredníctvom výročných správ GR DEVCO a GR NEAR o činnosti informovala o opatreniach prijatých v záujme nápravy situácie v delegáciách, ktoré majú problémy s vykonávaním.

Akčné plány pre 22 delegácií DEVCO, ktoré v roku 2014 dosiahli menej ako 60 % svojich kľúčových ukazovateľov výkonnosti (KPI), boli Európskemu parlamentu oficiálne predložené 5. novembra 2015. Podrobná analýza výsledkov KPI za rozpočtový rok 2015 je okrem toho zahrnutá vo výročnej správe o činnosti GR DEVCO.

Pokiaľ ide o GR NEAR, správy o riadení vonkajšej pomoci boli zavedené v roku 2015. Kľúčové ukazovatele výkonnosti vzťahujúce sa na hodnotenie projektu budú zavedené v roku 2016 a ďalej sa budú analyzovať v rámci výročnej správy o činnosti za rok 2016.

5.2.Úrad OLAF

Pokiaľ ide o žiadosti Európskeho parlamentu týkajúce sa vykonávania odporúčaní jeho dozorného výboru úradom OLAF, úrad OLAF poukazuje na to, že vždy dodržiaval odporúčania dozorného výboru. Všetky odporúčania vydané dozorným výborom boli v rámci úradu OLAF dôkladne posúdené a prediskutované a tam, kde to bolo možné, sa vykonali. Odpovede úradu OLAF sú verejne dostupné na jeho webovom sídle.

Pokiaľ ide o prístup dozorného výboru k dokumentom úradu OLAF, Komisia sa domnieva, že prístup dozorného výboru by mal byť v súlade s príslušným právnym rámcom. Ak existujú rozdiely vo výklade právnych ustanovení úradom OLAF a dozorným výborom, právne služby Európskeho parlamentu, Rady a Komisie spoločne pracujú na objasnení výkladu ustanovení týkajúcich sa prístupu dozorného výboru k dokumentom úradu OLAF.

Pokiaľ ide o požiadavku, aby úrad OLAF vypracoval vnútorné pravidlá týkajúce sa oznamovania nekalých praktík, Komisia sa domnieva, že primerané opatrenia sa už prijali. Usmernenia Komisie o oznamovaní nekalých praktík sa vzťahujú aj na úrad OLAF. Zahŕňajú dôvernosť, postupy podávania správ, ochranu oznamovateľov, spätnú väzbu pre oznamovateľov, ako aj pokyny a podporu pre oznamovateľov. Úrad OLAF okrem toho 27. júla 2015 prijal osobitný postup v rámci podávania správ zamestnancov EÚ v súlade s článkami 22a a 22b služobného poriadku. Na základe toho sa upresnil vnútorný poriadok úradu OLAF (vrátane dôvernosti), ochrana proti odvetným opatreniam a úloha úradníka pre etiku.

Napokon, pokiaľ ide o požiadavku, aby úrad OLAF vo svojej výročnej správe poskytoval informácie o druhu vyšetrovania a o výsledkoch vo všetkých sektoroch, sa úrad OLAF snaží zabezpečiť, aby informácie v jeho správe boli relevantné pre potreby čitateľov a bude uvažovať o možnostiach, ako zahrnúť požadované údaje do svojej nasledujúcej výročnej správy na základe evidencie predloženej v správe úradu OLAF za rok 2015 uverejnenej 31. mája 2016.

5.3.Dohody o tabaku

Po uplynutí platnosti dohody so spoločnosťou Philip Morris International (PMI) bude Komisia pokračovať v úsilí bojovať proti nezákonnému obchodu s tabakovými výrobkami, pričom sa zameria na lacné pašované cigarety, striktné presadzovanie práva a posilnenie medzinárodnej spolupráce, ako aj na vykonávanie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku.

Európsky parlament požaduje akčný plán so stanovením nových opatrení na riešenie nezákonného obchodovania s tabakom („lacné pašované cigarety“). Komisia si uvedomuje rastúci problém tzv. lacných pašovaných cigariet na čiernom trhu s tabakom v EÚ. Táto otázka figurovala na poprednom mieste aj v strategickom dokumente Komisie z roku 2013 o zintenzívnení boja proti pašovaniu cigariet a iným formám nezákonného obchodu s tabakovými výrobkami. Komisia by mala predložiť správu o vykonávaní stratégie z roku 2013 neskôr v tomto roku.

Pokiaľ ide o výzvu Európskeho parlamentu týkajúcu sa predloženia ďalšieho nového nariadenia, ktorým sa zriadi nezávislá technológia na sledovanie zásielok a vypracujú sa ustanovenia uplatňované na surový tabak, filtre a papier používané v tabakovom priemysle, Komisia sa domnieva, že dôraz by sa mal klásť predovšetkým na vykonávanie novej smernice o tabakových výrobkoch a jej ustanovení o vyhľadávaní a sledovaní, ktoré sa začnú uplatňovať od mája 2019 (na cigarety a tabak na vlastnoručné zhotovenie cigariet) a od mája 2024 (na ostatné tabakové výrobky). Komisia v súčasnosti analyzuje spôsoby, ktoré sú právne a prakticky uskutočniteľné v nadväznosti na výzvu Európskeho parlamentu, pokiaľ ide o vyhľadávanie a sledovanie a tabakových výrobkov spoločnosti PMI po skončení platnosti dohody so spoločnosťou PMI.

Pokiaľ ide o posúdenie dohôd o tabaku, Komisia pripomína, že posúdenie dohody o tabaku so spoločnosťou PMI bolo uverejnené 24. februára 2016 a predložené Európskemu parlamentu.

Napokon, pokiaľ ide o vykonávanie článku 5.3 protokolu k Rámcovému dohovoru Svetovej zdravotníckej organizácie o kontrole tabaku, ako aj o uverejnenie „posúdenia dohôd“ s tabakovými spoločnosťami a posúdenia vplyvu týkajúceho sa vykonávania Rámcového dohovoru Svetovej zdravotníckej organizácie o kontrole tabaku, Komisia poukazuje na to, že EÚ a všetky členské štáty sú zmluvnými stranami Rámcového dohovoru Svetovej zdravotníckej organizácie o kontrole tabaku a vykonávajú ho v súlade so svojimi príslušnými kompetenciami. Posúdenie vplyvu týkajúce sa vykonávania Rámcového dohovoru o kontrole tabaku sa neplánuje.

* * *